KIRJALLINEN KYSYMYS E-2034/02 esittäjä(t): Erik Meijer (GUE/NGL) komissiolle. Eurooppalaisten kansallisten ja kansainvälisten rautatieaikataulujen saatavuus kaikissa jäsenvaltioissa.



Virallinen lehti nro 028 E , 06/02/2003 s. 0172 - 0172



KIRJALLINEN KYSYMYS E-2034/02 esittäjä(t): Erik Meijer (GUE/NGL) komissiolle (10. heinäkuuta 2002) Aihe: Eurooppalaisten kansallisten ja kansainvälisten rautatieaikataulujen saatavuus kaikissa jäsenvaltioissa 1. Onko komissio tietoinen, että viime aikoihin asti monet eurooppalaiset kansalliset rautatieyritykset julkaisivat kansallisten rautatieaikataulujen ohella erillisiä aikatauluja naapurivaltioihin ja muualle Eurooppaan kulkevista junista, erityisesti naapurivaltion rajaseudun alueille, pitkille matkoille ja suosituimmille reiteille, mutta sähköisten aikataulujen yleistyttyä tällaisia aikatauluja julkaistaan yhä vähemmän, niin että niillä, joilla ei ole mahdollisuutta käyttää Internetiä, on yhä enemmän hankaluuksia saada tietoa maan ulkopuolisen matkan pituudesta ja lähtöajoista? 2. Onko komissio myös tietoinen, että saksalainen rautatieyritys Die Bahn julkaisee kaksi kertaa vuodessa ilmestyvän Kursbuch Europan, joka maksaa 7,65 euroa, yhteistyössä Thomas Cook Publishingin vuodesta 1873 julkaiseman European Timetablen kanssa, joka sisältää kaikki suurimmat eurooppalaiset kansainväliset rautatie- ja laivaliikenteen aikataulut, kuten myös katsaus eri maiden tärkeimpiin rautatieyhteyksiin? 3. Voiko komissio edistää junien käyttöä pitkän matkan kansainvälisessä henkilöliikenteessä, jotta tämä eurooppalainen rautatieaikataulu voitaisiin hankkia myös muulla tapaa kuin ostamalla Saksan rautatieasemilta, muiden maiden erikoistuneista kirjakaupoista ja postimyynnillä brittiläiseltä julkaisijalta? Olisiko mahdollista laatia eurooppalaisten rautatieyritysten yhteistyön tuloksena julkaisu, jonka voisi hankkia jäsenvaltioiden tärkeimmiltä rautatieasemilta? Loyola de Palacion komission puolesta antamayhteinen vastauskirjallisiin kysymyksiin E-2033/02, E-2034/02 ja E-2035/02 (3. syyskuuta 2002) Komissio on täysin samaa mieltä arvoisan parlamentin jäsenen kanssa rajatylittävän rautatieliikenteen puutteista. Tämä on yksi syy siihen, miksi komissio on ehdottanut, että kaikista tällaisista palveluista, joihin liittyy julkisen palvelun velvoite, tehtäisiin tiukasti seurattava ja kestoltaan rajallinen julkisia palveluhankintoja koskeva sopimus avoimen ja kilpailuun perustuvan tarjouspyynnön perusteella. Muutetussa ehdotuksessa(1) esitetään parlamentin pyynnöstä, että viranomaisilla olisi suuremmat valtuudet laajentaa integrointijärjestelyjä (mukaan luettuna hinnoittelu ja lippujärjestelmät) yli kansallisten rajojen. Toimialan kanssa käynnistettiin hiljattain konsultointi siitä, pitäisikö tietokoneistettuja varausjärjestelmiä muuttaa, jotta matkustajat saisivat parempaa informaatiota ja jotta paikkavarausten tekeminen kansainvälisessä rautatieliikenteessä helpottuisi. Komissio aikoo konsultoinnin tulosten perusteella harkita, pitääkö tietokonepohjaisten paikanvarausjärjestelmien käyttöä koskevista käyttäytymissäännöistä 24. heinäkuuta 1989 annettua neuvoston asetusta (ETY) N:o 2299/89(2) muuttaa. Euroopan laajuisen tavanomaisen rautatiejärjestelmän yhteentoimivuudesta 19. maaliskuuta 2001 annetun Euroopan parlamentin ja neuvoston direktiivin 2001/16/EY(3) perusteella henkilöliikenteen telemaattisille sovelluksille aletaan vuodesta 2004 lähtien kehittää YTE:ta (yhteentoimivuuden teknista eritelmää). Tämän myötä matkainformaatiosta ja lippujärjestelmistä pitäisi tulla yhteentoimivia. Mitä tulee rautatieyhtiöiden hinnanpalautuspolitiikkaan, komissio aikoo ottaa asian esille aloitteessa, joka julkistettiin toisessa rautatiepaketissa(4) ja jonka tarkoituksena on edistää rautatieliikenteen matkustajien oikeuksia. Komissio aikoo kannustaa rautatiealaa vapaaehtoisiin palvelun laatua koskeviin sitoumuksiin ja esittää matkustajien oikeuksia koskevan asetusehdotuksen vuonna 2003. (1) Muutettu ehdotus Euroopan parlamentin ja neuvoston asetukseksi rautateiden, maanteiden ja sisävesien henkilöliikenteeseen liittyviä julkisen palvelun vaatimuksia ja julkisia palveluhankintoja koskevien sopimusten tekemistä koskevista jäsenvaltioiden toimista. EYVL C 151 E, 25.6.2002. (2) EYVL L 220, 29.7.1989. (3) EYVL L 110, 20.4.2001. (4) Komission tiedonanto neuvostolle ja Euroopan parlamentille Kohti yhdennettyä eurooppalaista rautatieliikennealuetta, KOM(2002) 18 lopullinen.